b"\n_START_ARTICLE_\n? and the Mysterians\n_START_PARAGRAPH_\n? and the Mysterians er et rockeband fra 1962 etablert i Detroit, USA. De huskes best i forbindelse med garasjerock-b\xc3\xb8lgen i USA rundt midten av 1960-tallet.\n_START_SECTION_\nKarriere\n_START_PARAGRAPH_\nDe meksikanskf\xc3\xb8dte medlemmene av bandet hadde en delt interesse for science-fiction og rock and roll. Det tok dem noen \xc3\xa5r \xc3\xa5 komme sammen \xe2\x80\x93 fetterne Bobby Balderama og Larry Borjas (som spilte bass) hadde sammen trommeslageren Robert Martinez startet The Mysterians (oppkalt etter en japansk science-fiction-film fra 1957, The Mysterians) i 1962. ? \xe2\x80\x93 en sann eksentriker, som holder fast p\xc3\xa5 \xc3\xa5 h\xc3\xb8re stemmer fra framtiden og \xc3\xa5 ha levd blant dinosaurene \xe2\x80\x93 ble med litt senere, sammen med Frank Rodriguez. De begynte \xc3\xa5 holde konserter i 1964. Etter en stund m\xc3\xa5tte Borjas og Robert Martinez i milit\xc3\xa6ret, og bandet m\xc3\xa5tte f\xc3\xa5 med seg en ny rytmeseksjon. Valget falt p\xc3\xa5 Frank Lygo og Eddie Serato._NEWLINE_? skrev tidlig i bandets karriere en sang han kalte \xc2\xabToo Many Teardrops\xc2\xbb, f\xc3\xb8r han d\xc3\xb8pte den om til \xc2\xab69 Tears\xc2\xbb og deretter til \xc2\xab96 Tears\xc2\xbb. Bandet fikk spilt inn sangen i 1966, der\xc2\xa0? og Rodriguez stod for maks innsats med henholdsvis bitende vokal og et enkelt, men fengende orgelriff. Den kom ut p\xc3\xa5 single p\xc3\xa5 et lite plateselskap og slo an i Detroit og i Flint, og den ble en nasjonal nummer en-singel i USA h\xc3\xb8sten samme \xc3\xa5r. De fulgte opp med singlene \xc2\xabI Need Somebody\xc2\xbb (1966) og \xc2\xabCan't Get Enough Of You Baby\xc2\xbb (1967), og albumene 96 Tears og Action (begge 1966), til en viss suksess._NEWLINE_\xc2\xab96 Tears\xc2\xbb har f\xc3\xa5tt status som en av garasjerockens klassikere, og den har blitt spilt inn av blant andre The Stranglers, Primal Scream, Aretha Franklin, Suicide og Iggy Pop. Dessverre har Allen Klein, eieren av plateselskapet den kom ut p\xc3\xa5, Cameo Parkway, nektet nyutgivelser av \xc2\xab96 Tears\xc2\xbb \xe2\x80\x93 derfor er den ikke \xc3\xa5 finne p\xc3\xa5 lovlige CD-er._NEWLINE_? and the Mysterians gjennomgikk flere skifter i besetningen (en av de som var innom var Mel Schacher, senere i Grand Funk Railroad) f\xc3\xb8r de oppl\xc3\xb8ste seg i 1969, men det gikk bare noen f\xc3\xa5 \xc3\xa5r f\xc3\xb8r\xc2\xa0? dukket opp med en ny utgave av bandet. Suksessen uteble, og bandet gikk i oppl\xc3\xb8sning igjen, men de var tilbake i 1978 og spilte inn noen demoer. I 1984 spilte de en gjenforeningkonsert i Dallas, Texas. Konserten ble senere utgitt p\xc3\xa5 plate._NEWLINE_13 \xc3\xa5r senere, i 1997, kunne\xc2\xa0? opplyse om at stemmene fra framtiden hadde bedt ham gjenforene bandet nok en gang. Han fikk med seg flere av 1966-medlemmene \xe2\x80\x93 Bobby Balderrama, Frank Rodriguez og Frank Lugo \xe2\x80\x93 og tok ogs\xc3\xa5 med broren Robert Martinez, som hadde spilt trommer i den opprinnelige utgaven av The Mysterians. De har spilt inn et album med nyversjoner av sangene fra 1960-tallet og holdt en rekke konserter siden."